Επαναστατικός Λαϊκός Αγώνας

Ο **Επαναστατικός Λαϊκός Αγώνας** γνωστός και ως **Ε.Λ.Α** ήταν ελληνική ακροαριστερή τρομοκρατική οργάνωση. Ο ΕΛΑ ήταν η μαζικότερη μεταπολιτευτική οργάνωση ένοπλης πάλης έχοντας ως πρότυπο οργάνωσης εκείνο των Ερυθρών Ταξιαρχιών στην Ιταλία. Εκατοντάδες άτομα εντάχθηκαν στις γραμμές της στη δεκαετία του 1970.

## Ιστορικό
Η οργάνωση εκτιμάται ότι ιδρύθηκε στις αρχές του 1975 με ιδρυτικά μέλη τον Χρήστο Κασσίμη και άλλους, πρώην μέλη ένοπλων αντιδικτατορικών οργανώσεων. Εφανίστηκε πρώτη φορά στις 29 Απριλίου 1975 όταν με χρήση εμπρηστικών βομβών πυρπόλησε οκτώ αμερικανικά αυτοκίνητα στην Ελευσίνα.

Στη διάρκεια της δράσης του ο Ε.Λ.Α ανέλαβε την ευθύνη για την τοποθέτηση 260 βομβών. Από αυτές οι 200 έγιναν από το 1975 έως τον Απρίλιο του 1990, οπότε ενσωματώθηκε η «**Οργάνωση 1η Μάη**». Από τις 200 επιθέσεις οι 130 έγιναν με εκρηκτικές βόμβες και οι 70 με εμπρηστικές. Μεταξύ των στόχων ήταν δημόσια κτήρια, υποδομές επιχειρήσεων, υπουργεία, αστυνομικά τμήματα, κινηματογράφοι,πλαζ του ΕΟΤ, ιδιωτικά αυτοκίνητα, λεωφορεία, ακόμα και δύο οχήματα εκκένωσης βόθρων. 80 από τις 200 επιθέσεις αφορούσαν αμερικανικούς στόχους και 3 Ισραηλινούς. 

Από τις πιο αξιοσημείωτες ενέργειες του Ε.Λ.Α είναι:
*Η δολοφονία του αρχιβασανιστή της χούντας Πέτρου Μπάμπαλη στις 31 Ιανουαρίου 1979. Την ευθύνη αρχικά να ανέλαβε η οργάνωση «**Ιούνης 78**», ωστόσο το 1985 ο ΕΛΑ ανέλαβε την ευθύνη για τη δολοφονία αλλά και ολόκληρη τη δράση της οργάνωσης «*Ιούνης 78*».
*Οι εμπρησμοί των καταστημάτων «Μινιόν» και «Κατράντζος Σπορ» στις 19 Δεκεμβρίου 1980, τις οποίες την ευθύνη ανέλαβε η «**Επαναστατική Οργάνωση Οκτώβρης '80**», που θεωρείται ότι είχε αποσχισθεί από τον Ε.Λ.Α.
*Η ανατίναξη παγιδευμένου αυτοκινήτου για πρώτη φορά με χρήση τηλεχειριστηρίου εναντίον του Σαουδάραβα πρέσβη στις 14 Απριλίου 1983 στην περιοχή του Παλαιού Ψυχικού και η βομβιστική επίθεση στο μπαρ "Οσκαρ" της Γλυφάδας στις 19 Μαρτίου 1988 με την συνεργασία της ομάδας του Κάρλος. Την εύθυνη αρχικά και των δυο βομβιστικών ενεργειών είχε αναλάβει η «**Ομάδα Επαναστατικής Λαϊκής Αλληλεγγύης**» (ΟΕΛΑ). Ωστόσο, αργότερα υιοθετήθηκε από τον Ε.Λ.Α τον Μάρτιο του 1992.
*Η βομβιστική επίθεση σε λεωφορείο της Αστυνομίας στον Περισσό στις 19 Σεπτεμβρίου 1994, όπου έχασε τη ζωή του ο αστυνομικός υποδιευθυντής Απόστολος Βέλλιος. 

### Θάνατοι μελών
*Στις 19 Οκτωβρίου 1977 σκοτώθηκε ο Χρήστος Κασσίμης, ιδρυτικό μέλος του ΕΛΑ, μετά τη συμπλοκή στην AEG με την αστυνομία, ενώ επιχειρούσε να εισχωρήσει στις εγκαταστάσεις της εταιρείας, προκειμένου να τοποθετήσει εκρηκτικό μηχανισμό.  
*Στις 15 Μαΐου 1985 σκοτώθηκε ο Χρήστος Τσουτσουβής και αυτός μετά από συμπλοκή με την αστυνομία στου Γκύζη. Ο Τσουτσουβής ήταν ενεργό μέλος του ΕΛΑ από το 1976 έως το 1980.

### Παύση της δράσης
Τον Ιανουάριο του 1995 η οργάνωση ανακοίνωσε την παύση της δράσης της. Το τέλος της οργάνωσης προέκυψε όχι από εξάρθρωση της από τις διωκτικές αρχές αλλά ήταν προϊόν λήψης πολιτικής απόφασης εκ μέρους των μελών της. Από το 2001 ο ΕΛΑ δεν συμπεριλαμβάνεται από τις ευρωπαϊκές και αμερικανικές αρχές στον κατάλογο με τις ενεργείς τρομοκρατικές οργανώσεις. 
## Έντυπο του Ε.Λ.Α
Η Αντιπληροφόρηση ήταν έντυπο προπαγάνδισης της δράσης και των απόψεων της οργάνωσης. Εκδιδόταν σε πάνω από 15.000 αντίτυπα και διανεμόταν στις γειτονιές της Αθήνας. Διευθυνόμενη από συντακτική επιτροπή εκτός οργάνωσης, δημοσίευε κείμενα δεκάδων συνεργατών οι οποίοι διέφεραν μεταξύ τους στο ύφος.
## Δίκες
Στην πρώτη δίκη για την υπόθεση του ΕΛΑ, που άρχισε τον Φεβρουάριο του 2004 και ολοκληρώθηκε τον Οκτώβριο του ίδιου χρόνου, τέσσερις κατηγορούμενοι, οι Αγγελέτος Κανάς, Χρήστος Τσιγαρίδας, Κώστας Αγαπίου και Ειρήνη Αθανασάκη, καταδικάστηκαν σε ποινές κάθειρξης 25 ετών ο καθένας ενώ το δικαστήριο κήρυξε ομόφωνα αθώους τους  Γιάννη Σερίφη και Μιχάλη Κασσίμη. Η δίκη σε δεύτερο βαθμό, από τον Οκτώβριο 2008 έως τον Δεκέμβριο 2009, έκρινε αθώους και τους τρεις εναπομείναντες κατηγορούμενους (ο Κώστας Αγαπίου απεβίωσε μεσούσης της δευτεροβάθμιας διαδικασίας). Ειδικά ως προς τον Χρ. Τσιγαρίδα, ο οποίος ανέλαβε την πολιτική ευθύνη για συμμετοχή στην οργάνωση από την ίδρυσή της μέχρι το 1989, το δικαστήριο τον έκρινε αθώο καθώς δεν προέκυψαν στοιχεία που να τον συνδέουν με μη παραγεγραμμένες ενέργειες.

## Αποτίμηση της δράσης
Ο Ε.Λ.Α ήταν η πολυγραφότερη τρομοκρατική οργάνωση στην Ελλάδα μέσα από την Αντιπληροφόρηση-την περιοδική έκδοση που εξέδιδε. Σε σχέση με την οργάνωση 17 Νοέμβρη η οποία προσωποποιούσε τους στόχους της ο ΕΛΑ χρησιμοποιούσε βόμβες για να παρεμβαίνει στα πολιτικά και κοινωνικά πράγματα της εποχής της. Επίσης διοργάνωνε συνέδρια ή ανοικτές συνελεύσεις των μελών του και παρενέβαινε έντονα στους χώρους εργασίας (σε απεργίες) και στις γειτονιές στην Αθήνα και στη Θεσσαλονίκη.

## Παραπομπές

## Πηγές
*Λευτέρης Αρβανίτης, «Ε.Λ.Α. (Επαναστατικός Λαϊκός Αγώνας) Η ελληνική εκδοχή της αριστερής τρομοκρατίας», Η Ελλάδα στη δεκαετία του '80.Κοινωνικό, πολιτικό και πολιτισμικό λεξικό, εκδ.Επίκεντρο, Αθήνα, 2014, σελ158-161

Κατηγορία:Τρομοκρατία στην Ελλάδα
Κατηγορία:Τρομοκρατικές οργανώσεις